

**Commodore J. V. Bainimarama, CF(Mil), OSt.J, MSD, jssc, psc**

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**VOSA NI KENA DOLAVI NA KORONIVULI VOU NA NAWAISOMO PRIMARY SCHOOL, NAITASIRI**

Nawaisomo Primary School Vakaraubuka 4 ni Jiulai, 2014

**NAITASIRI**  **1000 hrs.**

* Tiko saka na Vunivalu i Wailevu;
* Kemuni kece na Turaga ni Vanua e na tikina o Nagonenicolo;
* Ni tiko na Vulagi Sureti,
Maram; Qasenivuli ,
* Kei Kemuni na Gonevuli e na Koronivuli na Nawaisomo Primary School.

E sa vakavinavinakataki vakalevu na i vakarau ni veivakaturagataki ka ra sa mai kidavaki tiko kina na Vakalesilesi Vakamatanitu.

Na siga ni kua e da mai marautaka tiko kina e dua na cakacaka ni veivakatorocaketaki ka dodoliga mai kina na matanitu. Oqo me baleta ga na sasaga ni kena laveti cake na vuli e na taudaku ni koro vakavavalagi.

Me vaka e koto e na Yavutu ni Veisau kei na toso e liu ka vakakina na noda Yavu ni Vakavulewa.

E da na vakila na kena sa vakayacori tiko na i tuvatuva ni kena laveti na vuli ena kena sa raica na nomuni Matanitu me kua ni dua na gone e vakuwai mai na vuli. Oya na kena sa tekivu sauma mai na Matanitu nai curucuru ena Primary kei na Secondary. E na yaga me da vakayagataka vinaka na veivuke ena noda vakauqeti ira na gone me ra vuli vakaukauwa.

E rui ka bibi na noda na veitauriliga taka vata na nodra vuli na noda gone e na kena gaunisala vinaka duadua, me taucoko kina nai tuvatuva ni Matanitu e na sasaga ni nodra vuli.

Na noqu Matanitu e tokona tiko vakaukauwa na vuli me vakavotukanataki kina na sasaga ni veisau.

E sasaga tiko vakaukauwa na matanitu me ra vakavulici vinaka na luveda, ka me rawa ni ra lewe ni vanua vinaka e na veisiga ni mataka.

O ni sa vakauqeti na Turaga Marama i Tubutubu ka vakakina o kemuni na qase, me da veivuketaka na nodra yadravi na luveda e na sasaga ni vuli.

Kevaka e na luluqa na nomuni veitokoni e na sega ni taucoko na sasaga ni Matanitu me baleta na kena qaravi na nodra vuli na noda kawa.

E da mai marautaka vata tiko edaidai na kena sa mai vakaoti vakavinaka na kena vakavoutaki na vale ni makawa ka vakailavotaka vakatabakidua na Matanitu e na uma i lavo ka rauta ni **$32,445.40.**

Na noda Matanitu e na loma ni va na yabaki sa oti, e tomana tiko ga na ke na vakailavotaki na cakacaka ni veivakatoroicaketaki e na Yasana ko Naitasiri.

E na veivakatoroicaketaki lelevu ka qaravi e Naitasiri (ta ni gaunisala, veivalivalivataki kei na wai ni gunu) e solia kina na matanitu e na va na yabaki va sa oti 2010 – 2013 e rauta ni **$39,900,504.00.** Na veivuke ni veivakatoroicaketaki lalai ka ra dui qarava na Veitabana Vakamatanitu e na va na yabaki sa oti e naitasiri e vakayagataki kina e rauta ni **$6,129,055.53**

E na i matai ni wasewase ni vulatolu ni yabaki oqo 2014 e solia kina na Matanitu e Naitasiri e rauta ni **$871,915.84** ena vuku tikoga ni veivakatorocaketaki.

Na levu taucoko ni lavo ka vagolei e Naitasiri ena 2010 – 2014 e rauta ni **$46,901,475.37**

E da na raica ka vakila tiko e na noda yasana na rua nai wasewase ni vanua ka veivuke tiko kina na noda Matanitu.

Au sa vakadreti keda ma da vakayagataka vinaka na veivuke ka me kune na vatukana e na noda bula, na i naki levu ni noda vakatoroicaketaki me da sotava na bula torocake.

E sega ni naki tiko ni noda vukei e na veivakatoroicaketaki me da sotava na torosobu ni bula e sa ke na i balebale ni veivuke kece solia veikeda na Matanitu, e na namaki na bula torocake.

Na levu ni lavo ka votai e Naitasiri e koto vata kei na nanamaki ni Matanitu ni na kune na vatukana se mataqali veivuke cava ga e vakailavotaka na Matanitu sa dau bibi me kunei na kena yaga.

E da mai vakadinadinataka tiko ni kua e dua na veivuke ni matanitu ka sa koto na vakanuinui vei keda ni na yaga na veivuke ka na tubu na rawaka vakavuli e na nodatou koronivuli.

Ni sa tiko saka na turaga ni vanua e na nodatou koro e ono, kemuni na Turaga Marama i Tubutubu, kemudou na Qasenivuli kei na Gonevuli, e Cna vica ga na mala ni vosa oqori.

Sa ka marautaki dina vei au me’u mai dolava na nomudou koronivuli vou oqo na Nawaisomo Primary School.

Vinaka vakalevu.

\_\_\_\_\_\_\_\_\_\_\_\_\_\_\_\_\_\_\_\_